Tromsøjenta som fikk beskjed om at hun likevel fikk delta i sjakk-OL på hjemmebane på selve åpningsdagen, tapte sitt første parti mot Argentina lørdag.

I dag fikk imidlertid 13-åringen vist litt hva som bor i henne da hun slo sin makedonske motstander i Mackhallen.

- Det var sinnsykt gøy. Det er det første OL-partiet. Jeg syns selv at jeg hadde overtaket under hele partiet, smiler 13-åringen.

Hun er tidenes yngste, norske OL-deltaker i et OL. Nå ble hun altså den yngste norske spilleren som har vunnet et OL-parti.

- Det er litt rart å tenke på. Jeg syns at det kanskje burde oppmuntre unge barn til å spille sjakk og prøve på det samme, forteller hun.

Hun er i skrivende stund den eneste på det norske 3. laget, og regner med at hun får fornyet tillit tirsdag. Søndag ble hun hvilt.

- Akkurat nå gleder jeg meg utrolig mye til det neste partiet, sier Sjøttem Jakobsen.

Som utvilsomt har et stort talent. Men det ligger samtidig mye trening bak de imponerende sjakkbragdene.

- Jeg trener én time hver dag, i tillegg til rundt tre timer tirsdag, onsdag og torsdag, sier Elise.

I dag fikk hun betalt i form av en historisk OL-seier.

Etter kampen ble hun tatt opp med i NRKs OL-studio.

- Det var skikkelig gøy. Det er første gang jeg har vært på sjakk-tv på NRK, smiler hun.